Wes-Kaap maak voorstelle vir internasionale toeriste | Maroela Media
David Maynier, provinsiale LUR vir finansies en ekonomiese geleenthede, het gesê die risikogebaseerde benadering oor internasionale reise wat die nasionale regering verlede week vrygestel het, het onnodige verwarring veroorsaak in die reis- en toerismebedryf.
"Die huidige beperkings laat sakereisigers van hoërisikolande toe om Suid-Afrika te besoek indien hulle negatief getoets het vir Covid-19, maar nie vakansiegangers nie. Dit maak glad nie sin nie en dit is onregverdig. Daar is eenvoudig geen groter risiko gebaseer op die doel waarom jy reis nie, en tog is daar 'n uiterste beperking op vakansiegangers na Suid-Afrika."
Maynier het gesê internasionale markte is 'n sleutel- ekonomiese drywer vir die toerismebedryf in die Wes-Kaap en dit is uiters noodsaaklik vir die bedryf se onmiddellike herstel om die grense aan vakansiegangers oop te stel, met streng gesondheidsprotokol.
Die Wes-Kaapse regering stel die volgende voor:
Raak ontslae van die risikogebaseerde model waarvolgens lande gekategoriseer word.
Vereis van alle reisigers om die uitslag van 'n Covid-19-toets te verskaf met aankoms. Die toets moet minstens 72 uur voor hul aankoms gedoen wees.
Die toets hoef nie deur 'n mediese praktisyn onderteken te wees nie (in talle lande word toetse deur 'n laboratorium hanteer en die uitslag word elektronies uitgereik).
Vereis van alle reisigers om die Covid-19-app af te laai en die toeris-opspoor-vorm te voltooi wat die besonderhede van die reis uiteensit, insluitend akkommodasie en lengte van verblyf.
Monitor alle reisigers met aankoms by die lughawe deur gesondheidsbeamptes.
Indien 'n reisiger enige simptome toon, sal hulle na 'n toegewyde privaat toetssentrum verwys word by die lughawe (dit moet ingestel word), en dit sal geskied op die reisiger se eie onkoste. Dit sal voorkom dat openbare vervoer gebruik word om na toetsfasiliteite te reis en beperk dus die moontlike verspreiding van die virus.
Enige reisiger wat positief toets, sal vir 10 dae in kwarantyn moet bly by akkommodasie van hul keuse en op hul eie onkoste.
Papierlose prosesse moet dringend ontwikkel word vir alle visum-aansoeke en ander binnelandse sake-prosesse.
Maklike en eenvoudige toegang tot inligting op die regering se webwerwe en dit moet gereeld bygewerk word.
Sakereisigers moet toegelaat word om hul verblyf vir ontspanningsdoeleindes te verleng.
Maynier het benadruk die toerismebedryf maak 'n groot bydrae tot die ekonomie en indiensneming in Suid-Afrika en die Wes-Kaap. Internasionale toerisme het in 2019 minstens R81,2 miljard bygedra in direkte buitelandse spandering in Suid-Afrika. Vakansiegangers van die Verenigde Koninkry, die VSA, Nederland en Frankryk maak die meeste gebruik van gunstige wisselkoerse en het 'n hoë spanderingsmoontlikheid wat 'n positiewe impak sal hê op die plaaslike ekonomie.
"Werkverliese sal na verwagting die ergste wees in die toerismebedryf weens die Covid-19-pandemie. Na raming word 75 000 poste onmiddellik bedreig en 43,1% van die bedryf word hierdeur geraak."